32004L0045
L 113/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/45/ЕО НА КОМИСИЯТА
от 16 април 2004 година
за изменение на Директива 96/77/ЕО относно определяне на специфични критерии за чистота на хранителните добавки, различни от оцветителите и подсладителите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителните добавки, разрешени за влагане в храни, предназначени за консумация от човека (1), и по-специално член 3, параграф 3, буква а) от нея,
след консултация с Научния комитет по храните,
като има предвид, че:
(1)
Директива 96/77/ЕО на Комисията от 2 декември 1996 г. за определяне на специфични критерии за чистота на хранителните добавки, различни от оцветителите и подсладителите (2), определя критериите за чистота, които се прилагат за добавките, упоменати в Директива 95/2/ЕО на Европейския парламент и на Съвета от 20 февруари 1995 г. относно хранителните добавки, различни от оцветителите и подсладителите (3).
(2)
В становището си от 5 март 2003 г. Научният комитет по храните стигна до заключението, че наличието на нискомолекулярен карагенан следва да се ограничи до минимум. Въз връзка с това съответните критерии за чистота, прилагани в момента спрямо E 407 карагенан и E 407a обработени Eucheuma водорасли, както са упоменати в Директива 96/77/ЕО, е необходимо да се адаптират.
(3)
Необходимо е да се приемат спецификации за новите добавки, разрешени съгласно Директива 2003/114/ЕО на Европейския парламент и на Съвета от 22 декември 2003 г. за изменение на Директива 95/2/ЕО относно хранителните добавки, различни от оцветителите и подсладителите: E 907 хидрогениран поли-1-децен, E 1517 глицерил диацетат и E 1519 бензил алкохол.
(4)
Необходимо е да се вземат под внимание спецификациите и техниките на анализ на добавките, постановени в Codex Alimentarius, така както са разработени от Съвместния ФAO/СЗО експертен комитет по хранителните добавки (СЕКХД).
(5)
Следователно Директива 96/77/ЕО следва да бъде съответно изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложението към Директива 96/77/ЕО се изменя съгласно приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до 1 април 2005 г. Те съобщават незабавно на Комисията текста на тези разпоредби, както и таблица на съответствието между тях и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
Член 3
Продуктите, които са на пазара или са етикетирани преди 1 април 2005 г. и които не са съобразени с изискванията на настоящата директива, могат да бъдат продавани до изчерпване на техните наличности.
Член 4
Настоящата директива влиза в сила на двадесетия ден от датата на публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 16 април 2004 година.